Läti presidendi Andris Bērziņši majandus- ja Euroopa asjade nõuniku Andris Piebalgsi sõnul tuleb loobuda ideest, et Läti võiks olla sillaks ida ja lääne vahel, sest see ei toimi ega hakkagi kunagi toimima ning pigem tuleks teha rohkem koostööd Põhjamaadega.
Läti majandusnõuniku arvates tuleks teha rohkem koostööd Põhjamaadega
«Seal on muidugi mõningat kaubandust ja transiiti ida suunas, kuid see ei ole midagi, millele saaks meie majandus tugineda,» märkis Piebalgs BNS-ile.
Nõuniku sõnul tuleks selle asemel tõhustada koostööd Põhjamaadega ja luua efektiivne sotsiaalpoliitika, sest aeg on aru saada, et Brüssel ei hakka selle eest kunagi hoolitsema.
Piebalgs lahkub juulis president Bērziņši majandus- ja Euroopa asjade nõuniku ametikohalt.
Piebalgs ütles BNS-ile, et ta oleks hakanud uut töökohta otsima ka juhul, kui Bērziņš oleks otsustanud teiseks ametiajaks presidendiks kandideerida.
Piebalgsi ametiaeg Euroopa Komisjoni arenguvolinikuna lõppes 2014. aasta 31. oktoobril. Komisjonis alustas ta tööd juba 2004. aastal energiavolinikuna, arenguvolinikuks sai ta 2010. aastal.